Mohammad bin Salman bin Abdoel Aziz al-Saoed (Arabies: محمد بن سلمان بن عبدالعزيز آل سعود, Muḥammad bin Salmān bin ‘Abd al-‘Azīz Āl Sa‘ūd; gebore 31 Augustus 1985), in die omgang bekend as MbS, is die kroonprins en onderpremier van Saoedi-Arabië (die koning is die premier). Hy is ook voorsitter van die Raad vir Ekonomiese en Ontwikkelingsake, voorsitter van die Raad vir Politieke en Veiligheidsake en minister van verdediging – die jongste ter wêreld toe hy aangestel is. Hy is al beskryf as die mag agter die troon van sy pa, koning Salman. Mohammad is in Junie 2017 as kroonprins aangestel ná die koning se besluit om sy broerskind Mohammad bin Najef uit alle regeringsampte te verwyder, waardeur hy MbS die aangewese troonopvolger gemaak het. MbS het verskeie geslaagde hervormings ingestel, onder meer regulasies om die mag van die godsdienspolisie te beperk, die afskaffing van die verbod op vroulike motorbestuurders in Junie 2018, die verslapping van die manlike-oppasserstelsel in Augustus 2019 en vele ander. Ondanks lof vir sy stappe om Saoedi-Arabië sosiaal en ekonomies te bevry, is internasionale kommentators en menseregtegroepe soms krities teenoor sy leierskap en die tekortkomings in sy hervormingsprogram.